Ylen MOT kertoo Nordean olleen aktiivisimpia panamalaisen Mossack Fonsecan pankkiasiakkaita. Yhtä Nordean veroparatiisiyrityksistä johti kuollut nainen kahdeksan vuotta. Nordean mukaan johtajan kuolemalla ei ole käytännön merkitystä, vaikka moista ei pitäisikään tapahtua.

Nordea lupaa, että se käy vielä läpi kaikki offshore-yhtiöihin liittyvät järjestelynsä.­

Hänen nimensä on Vianca Scott. Hän työskenteli asianajotoimisto Mossack Fonsecassa rivityöntekijänä, mutta oli paperilla johtaja. Tässä tapauksessa finanssikonserni Nordean panamalaisen veroparatiisiyrityksen johtaja.

Ylen MOT kertoo maanantain ohjelmassaan, että Nordean Luxemburgin yksikkö perusti vuosien 2004 ja 2014 välillä asiakkailleen liki 400 veroparatiisiyhtiötä Panamaan ja Brittiläisille Neitsytsaarille. Asiakkaina on myös paljon suomalaisia.

MOT:in mukaan yhtiöiden nimellisjohtajina toimi Mossack Fonsecan työntekijöitä, jotta yritysten oikeat omistajat – kuten Nordean asiakkaat – pysyisivät julkisista rekistereistä piilossa.

Mutta Vianca Scottin tapaus on tässäkin sarjassa erityinen. Scott nimittäin kuoli vuonna 2005, mutta johti Nordean perustamaa yritystä vielä kahdeksan vuotta vainajanakin.

” Sellaista ei tietenkään pitäisi tapahtua, että asiakkaan omistaman yrityksen johtaja on ollut kuolleena.

Nordea huomasi kuoleman 2013

MOT:in haltuunsa saamien sähköpostien perusteella Nordea huomasi Scottin kuoleman vuonna 2013. Tuolloin Nordeasta lähetettiin panamalaisille asianajajille sähköposti, jossa yksinkertaisesti pyydettiin poistamaan Scottin nimi vanhoista asiakirjoista ja korvaamaan se jollakin uudella nimellä.

MOT:in mukaan Scottin allekirjoitus löytyy useista Mossack Fonsecan asiakirjoista vuoden 2005 jälkeenkin – siis aikana, jolloin Scott todellisuudessa oli jo haudassa. Nämä asiakirjat eivät kuitenkaan liity Nordeaan.

Nordean lehdistöpäällikkö Anni Hiekkanen viestittää Ilta-Sanomille, ettei offshore-yhtiön johtajan kuolemalla ole käytännön merkitystä yhtiön asioiden hoitamisen kannalta.

– Sellaista ei tietenkään pitäisi tapahtua, että asiakkaan omistaman yrityksen johtaja on ollut kuolleena. Tapauksella ei kuitenkaan ole käytännön seurauksia. Panamalaisessa yhtiössä on tavallisesti viisi johtajaa, jotka ovat yleensä hallinnosta vastaavan yhtiön työntekijöitä. Tavanomainen käytäntö on, että kaksi johtajaa voi yhdessä antaa valtakirjoja tai hoitaa muita vastaavia asioita. Jos yksi johtaja lakkaa jostakin syystä hoitamasta tehtäviään, se ei vaikuta tilanteeseen, sillä jäljellä olevat johtajat voivat tehdä edelleen päätöksiä yhtiön lukuun.

” Asiakirjojen päivämäärien muuttaminen ei ole koskaan hyväksyttävää.

Panama-vuodosta käy lisäksi ilmi, että Nordea on pyytänyt vuonna 2012 Mossack Fonsecaa muuttamaan kolmen tanskalaisasiakkaan valtakirjojen päivämääriä takautuvasti siten, että ne ovat voimassa jo vuodesta 2010 alkaen.

Nordean mukaan kysymys on pelkästä hallinnollisen virheen korjaamisesta.

– Asiakirjojen päivämäärien muuttaminen ei ole koskaan hyväksyttävää. Jos niin on tehty, asia ei ole liittynyt verotukseen. Päivämääriä on merkitty todellista aikaisemmaksi siksi, että on korjattu hallinnollinen virhe, kun valtakirjoja ei ollut uusittu ajoissa. Tämä tapahtui täysin avoimesti ja kaikkien osapuolten suostumuksella.

Nordea käy läpi offshore-järjestelyt

Nordea julkaisi maanantaina lisäksi tiedotteen liittyen Panama-vuodoista paljastuneisiin epäselvyyksiin. Tiedotteen mukaan Nordean Luxemburgin yksikkö muutti toimintatapojaan jo vuoden 2009 lopulla varmistaen, että kaikista asiakkaiden omistuksista ja tilille tulevista tuotoista raportoidaan veroviranomaisille.

” Emme kannusta asiakkaitamme verojärjestelyihin, joita pidetään veronkiertona.

Nordea lupaa, että se käy vielä läpi kaikki offshore-yhtiöihin liittyvät järjestelynsä.

– Emme kannusta asiakkaitamme verojärjestelyihin, joita pidetään veronkiertona, emmekä mahdollista tällaisia järjestelyjä. Autamme asiakkaitamme maksamaan tarvittavat verot. Pahoittelemme kuitenkin sitä, ettei näitä menettelytapoja otettu käyttöön jo aikaisemmin, konsernijohtaja Casper von Koskull kertoo tiedotteessa.